Sen Žil Krua de Vi

Sen Žil Krua de Vi () – nedidelis miestas Vakarų Prancūzijoje: Luaros krašto Vandėjos departamente. Pajūrio kurortas.

Išsidėstęs Atlanto vandenyno pakrantėje, prie Vi upės žiočių. Atsirado 1967 m., kai susijungė du gretimi miesteliai: Saint-Gilles-sur-Vie ir Croix-de-Vie. Gyventojai daugiausiai verčiasi aptarnaudami poilsiautojus. Svarbi yra ir sardinių žvejyba, anksčiau kurį laiką netgi pirmauta visoje šalyje pagal šių žuvų sugavimą. Pramoniniu būdu garinama jūros druska, garsėja ir pramoginių jachtų bei katerių gamybos įmonė Bénéteau (kartu su padaliniais gaminama produkcija užima 25 % Europos rinkos).

Miestas nuo 2006 m. palaiko partnerystės santykius su Ispanijos Luanco (Astūrijos regionas). Panašūs ryšiai 2021 m. užmegzti ir su Palangos savivaldybe, tikimasi pasirašyti bendradarbiavimo sutartį. Meras Šarūnas Vaitkus apie Palangos draugystę su Prancūzijos miestu šiandien nuotoliniu būdu bendravo su LR ambasadoriumi Prancūzijos Respublikoje ir Prancūzijos miesto Saint Gilles Croix de Vie meru // Palangos tilto redakcija, 2021-01-18

 Įžymybės 
 Šv. Egidijaus bažnyčia iškilo XIV–XV a., o XIX a. ji buvo perstatyta liepsnotosios gotikos ir renesanso stiliais. Navos skliautai išmūryti XVI–XVII a. Ypač vertinami yra pirminės statybos bokštas ir navos šiaurinė pusė, šie pastato elementai paskelbti valstybės globojamais istoriniais paminklais.
 Kapinėse prie šios šventovės stovi iš apylinkės perkeltas neolitinis menhyras (). Specialistų yra aukštai vertinami ir iš XV–XVII a. išlikę antkapiniai paminklai.
 Kraštotyros muziejuje galima apžiūrėti vietinių gyventojų buities ir kultūros eksponatus.
 Miesto krantinėje 2011 m. pastatyta Prancūzijos lietuvio Antano Mončio skulptūra Gaidys.Rita Bočiulytė. Skulptoriaus A.Mončio kūrinys atgimė Prancūzijos kurorte // klaipeda.diena.lt

 Išnašos 

 Literatūra 
 Le Patrimoine des Communes de la Vendée. Flohic Editions, t. 2, Paris 2001, ISBN 2-84234-118-X, 1014–1022 psl.

Kategorija:Prancūzijos miestai